Source: https://www.riigiteataja.ee/akt/814281?tegevus=telli-teavitus
Timestamp: 2020-07-10 04:30:13+00:00
Document Index: 5270659

Matched Legal Cases: ['§ 26', '§ 32', '§ 34', '§ 44', '§ 53', '§ 66', '§ 80']

"Relvaseadusest" tulenevate lubade ja akti vormide kehtestamine – Riigi Teataja
"Relvaseadusest" tulenevate lubade ja akti vormide kehtestamine
RTL 2004, 144, 2174
Vastu võetud 03.11.2004 nr 62
Määrus kehtestatakse «Relvaseaduse» (RT I 2001, 65, 377; 88, 531; 102, 673; 2002, 29, 175; 53, 336; 61, 375; 63, 387; 110, 653; 2003, 66, 449; 88, 594; 2004, 2, 7; 25, 170; 30, 208; 54, 388) § 26 lõike 10, § 32 lõike 9, § 34 lõike 11, § 44 lõike 4, § 53 lõike 7, § 66 lõike 4 ja § 80 lõike 13 alusel.
Määrusega kehtestatakse järgmised relvalubade vormid:
Relvasoetamisluba on ühtse kujundusega, neljast osast koosnev Eesti Politsei vappi kujutava turvamustri ja Eesti Politsei vapi kujutisega varustatud, formaadis A4 dokument. Luba koosneb kollast värvi A-osast, roosat värvi B-osast, rohelist värvi C-osast ja sinist värvi D-osast.
Relvaluba on ühtse kujundusega, kahepoolne, kiletatud mõõtmetega 8,5 cm × 5,4 cm dokument. Luba on helerohelist värvi, varustatud Eesti Politsei vappi kujutava turvamustriga.
Paralleelrelvaluba on ühtse kujundusega, kahepoolne, mõõtmetega 8,5 cm × 5,4 cm kiletatud dokument. Luba on kollakasbeeži värvi, varustatud Eesti Politsei vappi kujutava turvamustriga.
Relvakandmisluba on juriidilise isiku töötaja elukohajärgse politseiprefektuuri poolt talle välja antud ühtse kujundusega, kahepoolne, kiletatud mõõtmetega 8,5 cm × 5,4 cm dokument. Luba on helesinist värvi, varustatud Eesti Politsei vappi kujutava turvamustriga.
Juriidilise isiku relvaluba on ühtse kujundusega A4 formaadis dokument. Luba on helesinist värvi, varustatud Eesti Politsei vappi kujutava turvamustri ja Eesti Politsei vapi kujutisega. Loa lisa «Relvade, tulirelva oluliste osade, tulirelva lisaseadiste nimistu» on ühtse kujundusega A4 formaadis dokument. Loa lisa on helesinist värvi ja varustatud Eesti Politsei vappi kujutava turvamustriga.
Relva- ja padrunikollektsioneerimisluba on ühtse kujundusega, A5 formaadis brošüür. Luba on helerohelist värvi, numereeritud, varustatud Eesti Politsei vappi kujutava turvamustri ja Eesti Politsei vapi kujutisega.
Relva võõrandamise, ümbertegemise, laskekõlbmatuks muutmise ja lammutamise luba on ühtse kujundusega, Eesti Politsei vappi kujutava turvamustri ja Eesti Politsei vapi kujutisega varustatud, kahepoolne formaadis A4 dokument. Luba koosneb rohelist värvi A-osast, roosat värvi B-osast ja kollast värvi C-osast.
Relva ja laskemoona üleandmise-vastuvõtmise akt on formaadis A4 ühtse kujundusega kahepoolne Eesti Politsei vapi kujutisega halli värvi dokument.
(1) Määrusega tunnistatakse kehtetuks siseministri 20. märtsi 2002. a määrus nr 52 ««Relvaseadusest» tulenevate lubade ja akti vormide kehtestamine» (RTL 2002, 43, 605; 49, 690; 50, 715).
(2) Seni väljastatud load ja aktid kehtivad kuni nende kehtivusaja lõpuni.
Määrus jõustub 1. detsembril 2004. a.
kantsleri ülesannetes Kalev TIMBERG
Siseministri 3. novembri 2004. a määruse nr 62 ««Relvaseadusest» tulenevate lubade ja akti vormide kehtestamine»